Politiet arbejder ud fra, at armen kan stamme fra ubådssagen.

Københavns Politi har tirsdag i samarbejde med Forsvarets dykkere fundet en arm under dyk i Køge Bugt.

Armen er fundet nær den rute, som har været efterforsket i forbindelse med ubådssagen.

Det skriver Københavns Politi i en pressemeddelelse.

Arm skal undersøges

- Vi har endnu ikke fastslået, om der er tale om en højre eller venstre arm, eller hvem armen tilhører. Men vi arbejder ud fra, at den hidrører fra ubådssagen, siger vicepolitiinspektør Jens Møller Jensen fra Københavns Politi.

Armen undersøges onsdag på Retsmedicinsk Institut.

Politiet har ikke yderligere kommentarer, men bekræfter over for TV 2, at eftersøgningen i Øresund fortsætter.

Nægter drab

Peter Madsen er sigtet for at have dræbt den svenske journalist Kim Wall på en ukendt måde på et ukendt sted i ubåden Nautilus, efter han sejlede ud med hende i Øresund om aftenen den 10. august.

Drabet har han nægtet, men efter at have ændret forklaring et par gange tilstår han nu, at det var ham, der efter hendes død parterede Kim Wall og smed hende over bord.

En ny sigtelse om anden seksuel omgang end voldtægt nægter han også.

Peter Madsen fastholder, at Kim Wall døde som følge af en ulykke i ubåden. Tidligere har han hævdet, at der var tale om en ulykke med en tung luge, men den 14. oktober ændrede Peter Madsen i et politiforhør forklaringen til, at Kim Wall blev kvalt, mens hun var alene i ubåden - muligvis af gasser.

Retssagen mod Peter Madsen er planlagt til at begynde i Københavns Byret den 8. marts, og der er afsat otte retsdage til sagen.

Læs hele fortællingen om sagen mod Peter Madsen og Kim Wall her.